Betlem Vivent solidari a Burjassot
2025-07-24

La Falla Nàquera-Lauri Volpi ha organitzat, dins de la seua campanya anual “Ara més que mai”, una nova activitat solidària molt concorde a les festes nadalenques. En aquesta ocasió, la comissió burjassotera crearà un Pessebre vivent perquè els veïns i les veïnes del municipi gaudisquen de la màgia del Nadal d’una manera diferent.

El Pessebre Vivent, protagonitzat pels infantils de la comissió, tindrà lloc divendres que ve 18 de desembre a les 20.45 hores en el casal, en el carrer Lauri Volpi, 24. Tal com han informat des de la Falla, l’objectiu d’aquest pessebre és solidari, ja que van a desenvolupar “una Campanya Quilo on s’arrepleguen aliments no peribles per lliurar-los al Banc d’Aliments de la Comunitat Valenciana. Igual que en anys anteriors l’entrada per a veure la funció dels xiquets serà d’un quilo o un litre”.

Les persones que s’acosten a gaudir d’aquest Pessebre Vivent també podran donar joguets que seran lliurats a la Parròquia Nativitat de Burjassot.